COMEMORAREA UNUI VEAC ŞI JUMĂTATE 
DE ŞCOALĂ ROMÂNEASCĂ IN TURTUCAIA 

Discurs rostit la Turtucaia în ziua de 22 Mai i()2y. 

Ziua de astăzi nu este excepţională numai faţă de cele 
obişnuite, este excepţională chiar între cele excepţionale. 
Evenimentul pe care-1 sărbătorim astăzi nu numai încântă, 
dar şi uimeşte; din el nu pleacă numai un fior de mândrie, 
dar am putea zice un fior de minune. 

Aci, la sudul Dunării, unde strămoşii noştri au cedat 
repede pasul popoarelor străine; aci, unde aripa românismului 
oficial nu s’a întins decât sporadic, să găseşti o şcoală ro¬ 
mânească, veche de 150 de ani, cum nu vor fi existând 
multe şcoli nici dincolo de Dunăre, unde românismul a fost 
mai compact şi s’a putut apăra mai bine! 

O şcoală durabilă nu este un accident şi nici o creaţie 
artificială. O şcoală n’o poţi sădi într’un pământ care n’o 
vrea şi mai mult chiar, într’un pământ care n’o cere. Lumina 
n’o poţi vârî cu de-a sila în suflete, ca într’o casă. Dar chiar 
dacă sila ar avea vreo putere, e momentul să spunem că pe 
aceste meleaguri au fost puteri care voiau să nu fie, iar nu 
să fie şcoală românească. Şi totuşi, o asemenea şcoală s’a 
întemeiat acum o sută cincizeci de ani! S’a întemeiat şi a 
durat ca o candelă care strălucea neîntrerupt lângă icoană, 
modestă, dar vigilentă, umilă, dar sfântă. Cât timp autori¬ 
tatea Statului nostru nu se întindea pe aici, dânsa i-a ţinut 
locul; iar când stăpânirea noastră s’a lăţit prin locurile ace¬ 
stea, dânsa i-a dat cea mai bună mărturie a drepturilor 

noastre. Ea spune că drepturile acestea nu sunt de ieri de 
alaltăieri, şi nu decurg din lăcomie imperialistă, ci au 
temeiuri mai adânci şi mai sacre, tot aşa cum au avut 
toate revendicările noastre. Oriunde am râvnit să ne în¬ 
tindem, n’am făcut-o ca să robim pe alţii, ci ca să desrobim 
pe-ai noştri. Şi dacă vremurile au adus printre ai noştri şi 
alte seminţii străine, noi le zicem: staţi liniştite pe locurile 
unde v’a adus destinul, noi am suferit prea mult pentru 
a face pe alţii să sufere; prindeţi-vă în hora noastră şi potri- 
viţi-vă pasul după cântecele noastre, care sunt aşa făcute, 
că pot să mângâie pe oricine şi să exprime voia orişicui. 

Şcoala din Turtucaia a fost opera spontană a sufletului 
românesc, înfipt puternic pe aceste meleaguri sbuciumate. 

Se cuvine totuşi să recunoaştem că stăpânirea otomană 
a fost tolerantă şi nu s’a gândit să prigonească acest umil 
focar de lumină. Şi dacă observăm că turcii nu se purtau 
la fel cu alte popoare creştine căzute sub stăpânirea lor, 
această excepţie n’a fost numai spre folosul, dar şi spre 
cinstea noastră. Aceasta dovedeşte încă o latură frumoasă 
a sufletului românesc, graţie căreia ai noştri s’au putut 
bucura de un tratament de favoare: perfecta lor loialitate 
faţă de Statul căruia aparţineau. 

Oricare vor fi fost simţimintele lui intime, pretutindeni 
poporul nostru a fost mai corect şi credincios, niciodată n’a 
turburat cu uneltiri urîte rânduiala ţării în cuprinsul căreia 
se găsea. Şi poate şi de asta, la ziua mare a socotelilor, Dum- 
nezeu l-a avut mai deaproape în grija sa cerească. 

După 1878, când puterea turcească a fost împinsă mai 
spre sud şi pe locurile acestea a venit altă stăpânire, a început 
o eră mai aspră pentru instituţiile noastre, deşi lealitatea po¬ 
porului român trecuse neştirbită în zestrea noului stăpânitor. 

Şi când ne gândim că la schimbarea stăpânirii ajutasem 
şi noi cu armatele noastre! 

Soarta ne-a pus veşnic în grele dileme. Când am pornit 
deunăzi să desrobim Ardealul, părea că jertfim Basarabia. 
Tot aşa când am pornit război în 1877, câştigam indepen- 

denţa României, dar agravam prin preschimbările generale 
ale războiului, destinele Românilor din sudul Dunării. 

Şi totuşi există o răsplată pentru cugetul drept şi curat! 

Şi acum, când cei 150 de ani ai eroicei şcoale se come¬ 
morează între fruntariile României, se cuvine să pomenim 
cu pioasă recunoştinţă, şirul de apostoli cari au întreţinut 
graiul nostru şi au crescut copiii cu carte românească. Amintim 
pe lângă dascălii localnici, pe cei ce veneau de aiurea cu toiag 
de pelerini, adevăraţi rapsozi, care băteau drumurile cu 
cărţile în traistă, părăsindu-şi liniştea de acasă, pentru a se 
devota aicea cauzei naţionale. Astăzi nu mai putem prididi 
de profesorii dela periferie, cari îşi cer detaşarea la centru. 
Au fost totuşi vremuri, în care apostolatul nu era o vorbă 
deşartă şi dascălii din Capitală veneau aci la Turtucaia, în 
condiţii nesigure şi grele, pentru a nu lăsa să se frângă stâlpul 
conştiinţei româneşti. 

Pe dascălii morţi să-i deştepte pomenirea unui neam care 
ştie cât datoreşte sacrificiului înaintaşilor. Pentru cei vii, 
am adus insigne de distincţie şi cinstire. Celor ce vor 
veni în viitor, nu le-aşi putea spune mai cuprinzător şi mai 
bine decât rostind această frază: « Urmaţi pilda şi fiţi la 
înălţimea acelor cari au fost. » 

